РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/180-19

29. јул 2019. године

Б е о г р а д

З А П И С Н И К

ДЕСЕТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 23. ЈУЛА 2019. ГОДИНЕ

Седница је почела у 12,05 часова.

Седницом је председавала Нада Лазић, заменик председника Одбора.

Седници су присуствовали чланови Одбора: Верољуб Арсић, потпредседник Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Јелена Мијатовић, Наташа Михаиловић Вацић, др Данијела Стојадиновић, Дубравка Филиповски и Милена Ћорилић.

Седници Одбора су присуствовали заменици одсутних чланова Одбора: Милија Милетић (Ана Караџић, члан), Арпад Фремонд (Елвира Ковач, члан), Горица Гајић (Санда Рашковић Ивић, члан) и Ђорђе Косанић (Марија Јевђић, члан).

Седници Одбора нису присуствовали: Маја Гојковић, председник Одбора, проф. др Владимир Маринковић, Ђорђе Милићевић, Вјерица Радета и Гордана Чомић, потпредседници Народне скупштине, као ни следећи чланови Одбора: Сандра Божић, Марко Ђуришић, Наташа Сп. Јовановић, проф. др Драгољуб Мићуновић, Срђан Ного, Татјана Мацура, Наташа Мићић, нити њихови заменици.

Седници су присуствовали: проф. др Славица Ђукић Дејановић, министар без портфеља задужен за демографију и популациону политику и председник Савета за права детета Владе Републике Србије, као и Стана Божовић, државни секретар у Министарству за рад, запошљавање, борачка и социјална питања. Такође, седници су присуствовали и Тина Аничић, саветник у кабинету министра без портфеља задуженог за демографију и популациону политику, као и Стеван Поповић, самостални саветник у Министарству за рад, запошљавање, борачка и социјална питања - Сектор за бригу о породици и социјалну заштиту, Драган Кнежевић, самостални саветник у Министарству за рад, запошљавање, борачка и социјална питања – Сектор за антидискриминациону политику и унапређење родне равноправности и Ивана Гајић, сарадник у Министарству за рад, запошљавање, борачка и социјална питања.

За седницу је предложен следећи:

Д н е в н и р е д

1. Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1850/19 од 12. јуна 2019. године).

Председавајући седнице је указала да се седница одржава у складу са чланом 72. став 5. Пословника Народне скупштине, с обзиром да Одбор нема кворум за одлучивање и да седница може да се одржи ако се на њој обавља расправа у циљу обавештења Одбора о питањима из његовог делокруга.

Напомена: Одбор није утврдио дневни ред седнице јер у тренутку утврђивања није имао кворум за одлучивање.

**Прва тачка дневног реда –** **Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1850/19 од 12. јуна 2019. године)**

Пре преласка на рад председавајући седнице Нада Лазић, заменик председника Одбора је обавестила присутне да је Министарство за рад, запошљавање, борачка и социјална питања доставило Одбору Извештај о раду Савета за права детета Владе Републике Србије, а у складу са тачком 4. Одлуке о образовању Савета за права детета која предвиђа да Савет доставља Извештај о раду надлежном одбору и Влади најмање два пута годишње. Такође је истакла да је ово трећи пут, у овом Сазиву Народне скупштине, да Савет за права детета доставља Извештај о свом раду Одбору за права детета. Подсетила је чланове и заменике чланова Одбора да им је Извештај достављен путем електронске поште и у штампаном облику подељен по посланичким групама, и да су имали прилике да се са садржином благовремено упознају.

Уводно представљање Извештаја поднеле су проф. др Славица Ђукић Дејановић, министар без портфеља и Стана Божовић, државни секретар. Наиме, полазећи од тачке 4. Одлуке о образовању Савета за права детета Владе Републике Србије која дефинише да Савет доставља извештај о свом раду надлежном одбору Народне скупштине, укратко су представиле активности рада Савета за права детета.

У дискусији су учествовали чланови и заменици чланова Одбора: Нада Лазић, Дубравка Филиповски, Наташа Михаиловић Вацић, Миланка Јевтовић Вукојичић и Горица Гајић, као и проф. др Славица Ђукић Дејановић, министар без портфеља и Стана Божовић, државни секретар.

Током дискусије чланови и заменици чланова Одбора су похвалили поднети Извештај, уз оцену да је свеобухватан, а посебно су поздравили образовање Савета за права детета Владе Републике Србије, као и све његове досадашње преузете и остварене активности. Такође је похваљено учешће делегације Републике Србије на министарском састанку политичког форума на високом нивоу о одрживом развоју, у периоду од 15. до 18. јула 2019. године, у седишту Уједињених нација, у Њујорку, коју је предводила проф. др Славица Ђукић Дејановић, министар без портфеља, као и представљање првог добровољног националног Извештаја Републике Србије са изнетим ставовима младих и оцена Сталне конференције градова и општина. Полазећи од поднетог Извештаја, позитивно је оцењен део који се односи на пуну партиципацију, односно пуну укљученост деце ради активног пласирања свих политика која се односе на децу, затим пласирање позитивних садржаја у медијима уместо негативних, са посебним освртом да негативни садржаји највише имају утицај на децу из социјално угрожених породица, односно на ризичну групу деце проблематичног понашања која немају функционалну биолошку породицу која може да их усмери у правном смеру.

У току дискусије је указано да су прецизно и детаљно у Извештају наведени, по областима, проблеми и тешкоће, као и начин њиховог превазилажења, почев од сиромаштва, образовања, здравства и других области. Посебно је било речи о веома важној активности, како за Савет за права детета, тако и за Министарство за рад, запошљавање, борачка и социјална питања а и за Одбор за права детета, а која се односи на предузимање мера за смањење сиромаштва деце, односно на потребу да се искорени или смањи сиромаштво деце, уз оцену да се таквом проблему назире кључ решавања кроз образовање деце. Такође се дискутовало и о заштити деце у дигиталном окружењу, и том приликом је похваљено Министарству за рад, запошљавање, борачка и социјална питања јер је текст препоруке Комитета министара држава чланица о смерницама за поштовање, заштиту и остваривање права детета у дигиталном окружењу коју је Савет Европе усвојио, превело на српски језик и доставило превод Савету Европе – Секретаријату Комитета Савета Европе за права детета тако да је тиме Република Србија међу првим државама чланицама која је препоруку превела на матерњи језик.

Полазећи од тога да су деца једна од најугроженијих категорија, као и њихова права, изнето је мишљење да је неопходно да она буду у фокусу свих нас, односно да цело друштво посвети пажњу децу, као и да се чује глас деце јер они најбоље знају и препознају проблеме са којима се суочавају, па с тим у вези је и поздрављено одржавање Јавне расправе о Нацрту Закона о правима детета и Заштитнику права детета, као и најава доношења истог.

Током дискусије чланови и заменици чланова Одбора су се осврнули на проблем малолетничких бракова и начин како их спречити, и тиме су с једне стране, изнели примере са терена, док су с друге стране упутили похвалу због оснивања Националне коалиције за окончање дечјих бракова сматрајући је неопходним механизмом за приступање проблему, а изнет је и предлог да Министарство просвете, науке и технолошког развоја обухвати предшколским образовањем и ромску децу. Наиме, дискутовало се и о све присутнијем проблему вршњачког насиља, као и проблему трговине децом, где су такође изнели примере из праксе, а било је и речи о едукацији родитеља и подршци родитељству, са посебним освртом на младе родитеље, где је поздрављена одлука Министарства просвете, науке и технолошког развоја што је препознало потребу да се у школским и предшколским установама поново ангажују педагози и психолози.

Посебан акценат током дискусије је стављен да је важно да дете има задовољене базичне потребе, пре свега, почев од породице (родитељи), преко образованог система, до локалне самоуправе која у овом ланцу треба да има значајну улогу, односно да преузме терет у сталној координацији и сарадњи са надлежним министарством како би се проблем сагледао и решио у целини. С тим у вези, било је и речи да недостаје мапирање проблема за целу територију како би се имала комплетна слика врсте проблема што је предуслов за јасне аргументе у погледу присуства финансијских средстава за решавање проблема на адекватан начин. С друге стране, изнета је неопходна потреба за финансијском, организационом и институционалном подршком јер поједини центри за социјални рад у Републици Србији немају довољно кадровског потенцијала нити финансијских средства (изнет је пример добре праксе у општини Свилајнац где је поред Центра за социјални рад основан и Центар за бригу о породици).

Проф. др Славица Ђукић Дејановић, министар без портфеља и Стана Божовић, државни секретар су током дискусије дале одговоре на постављена питања и образложиле поједине делове из Извештаја.

На крају дискусије, Одбор за права детета се није изјашњавао о Извештајуо раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1850/19 од 12. јуна 2019. године) због тога што Одбор није имао кворум за одлучивање.

Седница је завршена у 13,10 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Горан Стаменковић Нада Лазић